Vruntliken grutt nha vormoge alles guden stedes thovorn. Erszamen wolwiszen hern und guden frunde. Wy sindt in vorfaringe kommen, wo dat ghii etliken undersaten unses ledematen und medebroders des gestrenghen hern Erick Turzen, ridder, houpthmanne uppe Wyborch, unde ehme hebben etlike guder in behinderinge gebracht. Wy uns nicht vorhapen edder vormodende sindt, ghii mit ehm iffte vns hebben jenigerleig umvillen iffte vientschop gehadt edder nu hebben etc. Worumme is unse fruntlike bede und beger, juwe ersamicheit de upgemelten unsem medebroder und sinen undersaten willen sodan guder frigghen und laten ehn de wedder kommen in ehre beholdt und vul macht, wo thovorn syn gewest. Erkenne wy jegen jw effte de juwe alletijdt im geliken edder vele grotteren. Wes wy forder juwer ersamiheit konnen und mogen to willen weszen, syndt wii gutwillighen bereidt, Gode sundt, salich to langen tyden vristende. Gesch[reu]en uppe Stockholme des dinxdages nha Dionisii anno Domini etc. veffteynhundert unde dre, under etliker secreten unde ingeseghel. Consiliarii regni Suecie pro nunc Holmi[e] constituti. Adress: Den ersamen unde wolwiszen heren borgermeisteren unde radtmannen der stadt Revell unszen gunstighen guden frunden.